‘Krisisvergadering’ oor Franse betogings gehou‘n Interprofessionele betoging teen die pensioenhervorming is in Parys gehou. Volgens die vakbonde was 500 000 betogers in die optog teenwoordig. (Foto: Benjamin Polge / Hans Lucas / Hans Lucas via AFP) Frankryk se president Emmanuel Macron het sy ministers Maandag vir ’n krisisvergadering byeengeroep in afwagting op nog grootskaalse stakings en openbare betogings teen die land se omstrede pensioenhervorming. Lede van die Franse bevolking betoog teen die regering se plan om die aftreeouderdom van 62 tot 64 te verhoog en vereistes vir ŉ volle pensioen aan te pas. Dit is glo nodig om te verseker die stelsel beland nie in die rooi nie. Betogings vlam die afgelope maande sporadies op en vakbonde in Frankryk het aangedui dat hulle nie sal tou opgooi totdat die regering oor hul nuwe wetgewing herbesin nie. Nog ’n massabetoging word glo vir Dinsdag in Parys beplan. Die protesbeweging teen die pensioenhervorming het verander in die grootste binnelandse krisis wat die land in ŉ lang tyd ondervind het. Maroela Media het vroeër berig dat meer as 450 mense Vrydag, op die gewelddadigste dag van die betoging sedert die begin van Maart, in hegtenis geneem is, terwyl meer as 400 lede van die publiek en die land se veiligheidsmagte beseer is. Macron, wie se gewildheid volgens meningspeiling tans op ’n laagtepunt is, het verlede week gesê hy aanvaar die “ongewildheid” wat met die hervorming gepaardgaan. Sy premier, Elisabeth Borne, het intussen gesê hoewel daar geen plan is om die wetgewing te laat vaar nie, is sy gereed vir nuwe gesprekvoering met vakbonde. “Ons moet die regte pad vind… Ons moet kalmeer,” het sy Sondag in ’n onderhoud aan AFP gesê. Borne het intussen samesprekings vir die volgende drie weke geskeduleer, insluitend met lede van die parlement, politieke partye, plaaslike owerhede en vakbonde. ’n Staatsbesoek aan Frankryk deur Brittanje se koning Charles III, wat Sondag sou begin het, is weens die huidige onrus uitgestel. In plaas daarvan het die Franse regering nou vir ŉ krisisvergadering byeengekom. Die vergadering het omstreeks 13:15 (Europese tyd) in Elysee begin. Borne beplan glo om die plan vir samesprekings met toepaslike rolspelers by dié vergadering aan Macron voor te lê, het presidensiële bronne gesê. As vakbonde haar aanbod vir samesprekings aanvaar, word van Borne verwag om nuwe maatreëls voor te lê wat daarop gemik is om die uitwerking van die nuwe pensioenwet te versag. Hierdie wet hou onder meer gevolge in vir poste wat fisiek veeleisend is, nuwe voorwaardes vir ouer werkers en heropleiding. In dié stadium lyk dit egter nie of vakbonde gou gaan bes gee nie. Laurent Berger, hoof van die gematigde CFDT-vakbond, wat sterk standpunt teen die pensioenhervorming ingeneem het, het gesê hy sal die aanbod van samesprekings aanvaar, maar slegs as die hervorming eers “opsy gesit word”. Berger het ’n beroep op die regering gedoen om met ’n “baie groot skuif oor pensioene” vorendag te kom. Jean-Luc Melenchon, ŉ linksgesinde heethoof, het Sondag gesê daar is “’n baie eenvoudige manier” om na vreedsame verhoudings terug te keer, en dit is “om die wet terug te trek”.